Zuma op parool ‘teen die wet’Oudpres. Jacob Zuma tydens ‘n vorige hofverskyning. (Foto: MotshwarI Mofokeng/ANA) Die departement van korrektiewe dienste se besluit om oudpres. Jacob Zuma op parool vry te laat, het hewige kritiek uit verskeie oorde gelok. Die departement van korrektiewe dienste het Sondag aangekondig hulle het besluit om Zuma op mediese parool vry te laat, nadat hulle ŉ verslag van sy dokter ontvang het. Die DA het Sondag gesê dié besluit is teen die wet, aangesien ŉ versoek om op mediese parool geplaas te word, eers deur ŉ onafhanklike paneel oorweeg moet word. Dié bepaling is juis in die wet geskryf nadat parool onregmatig in 2009 aan die omstrede sakeman en Zuma-bondgenoot Schabir Shaik toegeken is. “Gegewe die feit dat Zuma prontuit geweier het om deur ŉ onafhanklike dokter ondersoek te word, om nie eens van ŉ onafhanklike adviespaneel te praat nie, maak die besluit onwetlik en maak ŉ bespotting van die wet,” het John Steenhuisen, leier van die DA, gesê. AfriForum het die besluit as “’n skending van geregtigheid” beskryf en raadpleeg tans sy regspan oor die moontlikheid om ’n dringende hersieningsaansoek te bring. Die VF Plus het ook teen die besluit uitgevaar, maar gesê dit is nie ŉ verrassing nie. “Die feit dat oudpres. Jacob Zuma feitlik deurentyd sy straf in die Estcourt-gevangenis se mediese afdeling uitgedien het, het gedui op spesiale bevoordeling en dit is daarom geen verrassing dat hy mediese parool ontvang het nie,” het dr. Pieter Groenewald, leier van die VF Plus, Sondag gesê. “Die VF Plus het gewaarsku dat daar nie ŉ herhaling moet wees van die Schabir Shaik-klugspul toe ’n beweerde ernstige siekte en hospitalisering ’n maklike metode was om verdiende straf vry te spring nie. “Vir Shaik was dit bloot ’n vrypas om gholf te speel en sy vryheid te geniet. Dit is egter duidelik dat wat nou met Zuma gebeur het, ŉ herhaling van die Shaik-metode is om straf te ontduik.” Groenewald sê dié spesiale behandeling vir sommiges laat toe dat die land se strafregstelsel ondermyn word. “Daar sal gekyk moet word na die magte en bevoegdhede van die kommissaris van korrektiewe dienste om mense klaarblyklik net op parool vry te laat soos wat met Zuma gebeur het. Die VF Plus sal steeds wil sien dat ŉ onafhanklike mediese mening ingewin word om Zuma se siektetoestand te staaf.”